A BIZOTTSÁG 591/2008/EK RENDELETE
(2008. június 23.)
a tagállamok intervenciós hivatalainak birtokában lévő gabonának a közösségi piacon történő továbbértékesítésére irányuló folyamatos pályázati felhívás megnyitásáról szóló 712/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről (az egységes közös piacszervezésről szóló rendelet) szóló, 2007. október 22-i 1234/2007/EK tanácsi rendeletre (1) és különösen annak 43. cikkére, összefüggésben ugyanezen rendelet 4. cikkével,
mivel:
(1)
A 712/2007/EK bizottsági rendelet (2) folyamatos pályázati eljárást nyitott meg a tagállamok intervenciós hivatalainak birtokában lévő gabonaféléknek a közösségi piacon történő viszonteladására. Az utolsó részleges pályázati felhívás vonatkozásában az ajánlatok benyújtásának határideje 2008. június 25-én jár le.
(2)
Annak érdekében, hogy a tenyésztők és az állati takarmányok gyártói versenyképes áron történő ellátása a 2008/2009-es gazdasági év kezdetén biztosított legyen, indokolt a gabonafélék piacán továbbra is hozzáférhetővé tenni a magyar intervenciós hivatal birtokában levő készleteket, amely jelenleg egyedüliként rendelkezik készletekkel, és - a mezőgazdasági piacok közös szervezésével foglalkozó irányítóbizottság tervezett üléseinek időpontjához igazodva - meghatározni azokat a napokat és időpontokat, amikor a piaci szereplők az ajánlataikat benyújthatják.
(3)
A 712/2007/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 712/2007/EK rendelet 3. cikkének (1) bekezdése a következő albekezdéssel egészül ki:
„2008. július 1-jét követően az egyes részleges pályázati felhívások vonatkozásában a pályázatok benyújtásának határideje az alábbi szerdai napokon (brüsszeli idő szerint) 13 órakor jár le: 2008. július 9., 2008. július 23., 2008. augusztus 6., 2008. augusztus 27. és 2008. szeptember 10.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2008. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 23-án.